**Kalina Gergely**

**Elnök részére**

**Eötvös Loránd Tudományegyetem**

**Egyetemi Hallgatói Önkormányzat**

Tisztelt Elnök Úr! Kedves Gergő!

Mint azt bizonyára Te is jól tudod, a hallgatói önkormányzatiságnak határon túl nincs akkora hagyománya, mint az anyaországban. Éppen ezért jelentett mindannyiunk számára olyan sokat az a segítség és támogatás, amit az ELTE Egyetemi Hallgatói Önkormányzatától, mint az anyaország egyik legerősebb és leghatékonyabban működő hallgatói érdekvédelmi szervétől mindeddig kaptunk. Az elmúlt néhány évben ennek köszönhetően fejlődhettünk olyan gyors ütemben, hogy ma már büszkén elmondhatjuk: mind a négy elcsatolt régióban szilárd, szakmai és széles közösségi alapokon áll a magyar hallgatói önkormányzatiság.

Szomorúan és megdöbbenéssel értesültünk ezért arról, hogy Sőtér Dávidot, az ELTE EHÖK határon túli ügyekért felelős referensét az elmúlt napokban visszahívtad tisztségéből. Dáviddal hosszú ideje mindannyian rendkívül jó kapcsolatot ápolunk és rengeteg segítséget, ötletet köszönhetünk neki.

Szomorúságunkat és értetlenségünket csak fokozza, hogy tudomásunk szerint nem személyi alkalmatlanság miatt váltottad le Dávidot, hanem azért, mert magát a tisztséget, az EHÖK határon túli ügyekért felelős referensi posztját már nem tartod fontosnak. Az évek óta tartó sikeres közös munka után értetlenül állunk döntésed előtt. Az EHÖK korábbi elnökei, (beleértve Téged is) mindig kiálltak ügyeink mellett, de Dr. Mezey Barna Rektor Úr és az ELTE vezetése is számos alkalommal méltatta a határon túli magyar felsőoktatási intézmények jelentőségét, kutatta a kapcsolatépítés lehetőségeit és támogatta, bátorította a hallgatói önkormányzataink közötti együttműködést.

Mint az ELTE EHÖK határon túli partnerintézményeinek vezetői tisztelettel kérünk Téged, hogy a fentiekre való tekintettel fontold meg az ELTE EHÖK határon túli referensi posztjának megszüntetésével kapcsolatos döntésedet!

Kérjük továbbá, hogy jelen levelünket szíveskedj megosztani az Egyetemi Hallgatói Önkormányzat vezetésével!

A hallgatói közösség érdekében végzett további munkádhoz sok sikert kívánunk, és az eddigi kiváló együttműködésünk folytatásában bízva küldjük üdvözletünket!

2013. január 10.

Valent Ákos sk.

Selye János Egyetem Hallgatói Önkormányzat elnöke, Révkomárom

Vajda Attila sk.

Sapientia Erdélyi Magyar Tudományegyetem Egyetemi Hallgatói Önkormányzat elnöke

Kovács Nándor sk.

Partiumi Keresztény Egyetem Diákszervezete elnöke, Nagyvárad

Nagy Tibor sk.

II. Rákóczi Ferenc Kárpátaljai Magyar Főiskola Hallgatói Önkormányzat elnöke, Beregszász

Gulácsi Beáta sk.

Újvidéki Egyetem Magyar Tannyelvű Tanítóképző Kar Hallgatói Önkormányzat elnöke, Szabadka